In Markus 1 lees ons dat Jesus verskeie mense gesond maak, preek en bose geeste uitdryf. Jesaja 40 is die bekende gedeelte wat God besing as die een wat ons op arendsvlerke dra. Ook Psalm 147 besing God se grootheid as die Een wat wonde verbind en gebrokenes genees. In 1 Korintiërs 9 skryf Paulus hoe hy die evangelie vir verskillende mense beliggaam het sodat die evangelie vir mense tot redding kon dien.
Aanvangslied: Lied 471 "Soek allereers die koninkryk van God 1"
Aanvangswoord: (Uit Jesaja 40)
Lied 191 "Grote God ons bring U eer (mel 190) vs1,2,3"
In een van die ander Leesroostertekste (Psalm 147) staan daar:
Die sonde van ongehoorsaamheid/ eie kop volg/ Hom nie dien nie kom veral na vore in die lewe van Saul as koning oor Israel
Saul se ongehoorsaamheid: (1 Samuel 15)
God se toorn oor sy ongehoorsaamheid: (1 Samuel 15)
Geleentheid vir stilgebed
Kom ons toets ons eie lewens in hoe 'n mate ons gehoorsaam leef/ nie staatmaak op eie oordeel/ hoe ons die Here dien
Die beginsel van gehoorsaamheid: (1 Samuel 15)
Die beginsel uit een van die ander Leesroostertekste: (Psalm 147)
(Uit Jesaja 40)
2Aan die gemeente van God in …………………………………., wat Hy vir Hom in Christus Jesus afgesonder en geroep het om aan Hom te behoort, en verder aan almal, waar hulle ook al mag wees, wat die Naam aanroep van Jesus Christus, hulle Here en ons Here.
Saul se ongehoorsaamheid
7Saul het daarna die Amalekiete verslaan van Gawila af tot waar 'n mens kom by Sur teenoor Egipte. 8Hy het koning Agag van Amalek lewend gevang, maar die hele volk om die lewe gebring. 9Saul en die manskappe het Agag gespaar en ook die mooiste kleinvee en beeste, die vetstes, en die lammers en alles wat mooi was. Saul-hulle wou dit alles nie om die lewe bring nie. Al die vee wat swak en waardeloos was, het hulle wel van kant gemaak. (1 Samuel 15)
God se toorn oor sy ongehoorsaamheid
12Die oggend het Samuel hom vroeg klaargemaak om Saul te ontmoet. Iemand het vir Samuel vertel: "Saul het by Karmel gekom en nogal vir homself 'n gedenkteken opgerig. Daarna het hy omgedraai en is hy verby na Gilgal toe."
14Samuel vra toe: "Wat vir 'n geblêr van kleinvee is daar dan in my ore? en wat van die gebulk van beeste wat ek hoor?"
17Toe sê Samuel: "Al is jy klein in jou eie oë, is jy tog die hoof van die stamme van Israel. Die Here het jou gesalf tot koning oor Israel. 18Die Here het jou met 'n doel uitgestuur en Hy het jou beveel: 'Trek op, bring die sondaars, die Amalekiete, om die lewe. Jy moet teen hulle veg totdat jy hulle uitgeroei het.'19Waarom het jy nie na die bevel van die Here geluister nie? En waarom het jy jou aan die buit vergryp en hierdie ding gedoen wat verkeerd is in die oë van die Here?" (1 Samuel 15)
Die beginsel van gehoorsaamheid
Die beginsel uit een van die ander Leesroostertekste
Ons maak gebruik van die suggesties van Carolyn Brown.
Daar is eintlik 3 afsonderlike stories ingevleg in die perikoop van 11 verse. Om te verseker die kinders hoor elkeen van die stories, maak gebruik van verskillende voorlesers wat die storie dramaties oorvertel. Die ideaal is om 'n ouer dame te gebruik vir die eerste storie.
Markus 1:29-31 Jesus genees Petrus se skoonmoeder
Markus 1:32-34 Die hele dorp bring siekes na Jesus
Markus 1:35-39 Jesus gaan weg om te bid, dring daarop aan om na nabygeleë dorpies te reis
Carolyn maak ook iets van die oorvloedige gebruik van hande-gebare in die perikoop. U kan meer hieroor lees by bogenoemde skakel.
Die tema, "'n Dag in die lewe van….", is nogal gewild in verskillende vorme van kuns. Mense beeld graag 'n dag in die lewe van een of ander karakter of groep uit.
Van die wêreld se beste literatuur speel op een dag af. James Joyce se Ulysses, Alexander Solzhenitsyn se One Day in the Life of Ivan Denisovich, en Mrs Dalloway van Virginia Woolf is voorbeelde hiervan. Wat rolprente betref, dink mens aan die bekende The Breakfast Club, wat op 'n Saterdag tydens detensie in 'n Amerikaanse skool afspeel, Clerks, wat in 'n winkel plaasvind, en Dazed and Confused wat op die laaste skooldag uitspeel.
Dan is A Day in the Life natuurlik 'n baie bekende liedjie van The Beatles, geskryf deur John Lennon en Paul McCartney. Dit is die laaste snit op die groep se 1967-album, Sgt Pepper's Lonely Hearts Club Band. Dié liedjie, wat aanvanklik deur die BBC verbied is, word deur Rolling Stone Magazine as die beste Beatle-produk ooit beskou.
Ons teks is deel van 'n merkwaardige beskrywing van 'n dag in die lewe van Jesus.
Verlede Sondag het ons stilgestaan by Jesus se optrede in die sinagoge in Kapernaum waar hy 'n onrein gees uit 'n man verdryf, en die mense geleer het. Ons teks is die onmiddellike vervolg op hierdie gebeure. Trouens, dis net 'n paar minute na die vorige gebeure. Die kerk (sinagoge) het pas uitgekom (29), toe Jesus en ander reguit na die huis van Simon en Andreas gaan. Petrus se skoonmoeder het daar met 'n hoë koors siek gelê. Jesus vat haar hand, help haar regop, en genees haar.
Die boodskap oor die genesing in die sinagoge, en dié van Petrus se skoonmoeder versprei vinnig. Teen die aand daag mense met 'n menigte siekes en persone in die mag van die bose op. Hulle drom voor die deur van die huis saam, en Jesus maak baie siekes gesond en dryf baie bose geeste uit. Die geeste laat Hy nie toe om te praat en te sê wie Hy is nie.
Teen die volgende oggend, toe dit nog nag was, gaan Jesus op 'n eensame plek bid. Sy dissipels kom Hom soek, en sê die mense soek Hom. Jesus keer egter nie terug nie. Hy en sy dissipels gaan besoek van die nabygeleë dorpies, sodat Hy ook daar kon preek. Só het Jesus dwarsdeur die provinsie Galilea gepreek en baie bose geeste uitgedryf.
Hoofmomente van Jesus se dag
In Markus se beskrywing van hierdie dag in Jesus se lewe, kry ons die hoofmomente van Jesus se bediening:
Hy beoefen sy prominente geloofsgewoonte om gereeld te gaan bid.
Jesus genees siekes
Hy dryf duiwels uit
Jesus verkondig die goeie nuus van die evangelie en leer mense hoe God wil hê hulle moet lewe.
Vroeër in Markus 1 word Jesus gedoop. By hierdie geleentheid daal die Gees oor Hom om Hom te bemagtig, en hoor Hy die Vader se stem: "Jy is my geliefde Seun." Hierdie identiteit en roeping, Seun van God, stempel Jesus se hele bediening.
Jesus se gereelde en gedissiplineerde gebedslewe vloei voort uit sy identiteit en roeping. Hy is die Seun van God en soek voortdurend sy Vader in gebed op. Hy het gebid vir krag en bevestiging van sy roeping as God se geliefde Seun (Mark 1:11). Vanuit die gebedsgemeenskap met die Vader kon Hy versoeking afwys en getrou aan sy roeping bly – selfs deur die donker dieptes van Getsemane toe Hy byna oorweldig is deur die verskriklike dood wat Hy sou sterf. Ook hier was gebed die krag wat Hom gehelp het om in pas met die Vader te bly.
Gebed word duidelik in die Evangelies as 'n geloofsdissipline by Jesus uitgewys. Hy het nie alleen bloot insidenteel, van tyd tot tyd, of in momente van verknorsing, gebid nie. Jesus het 'n gedissiplineerde gebedslewe gehad. Dit word in ons teks uitgebeeld wanneer vertel word Jesus het die more vroeg, toe dit nog nag was, na 'n eensame plek gegaan om daar te bid. Hy het ruimte en tyd benut om te verseker Hy kon volledig op sy Vader fokus.
Gebed bring fokus
Dit is merkwaardig om op te let hoe Jesus se kontak met sy Vader fokus en rigting in sy lewe bring. Vers 36 vertel hoe Petrus en van die ander Jesus gaan soek terwyl Hy besig was om te bid. Toe hulle Hom kry, sê hulle almal is besig om na Jesus te soek.
Die vorige aand was Jesus oorval met mense wat siek en in die mag van bose geeste was. Nou was die nag skaars verby, en almal soek alweer na Hom.
Min van ons sal die belangstelling van die skares kan weerstaan. Ons sou teruggegaan en die skare gaan bedien het. Mens sou so goed voel, onmisbaar en in aanvraag. Die skare sou ons verlei om al ons ander take op te skort, en voort te gaan om relevant en behulpsaam te wees. Die suigkrag van 'n waarderende skare sou vir ons te veel wees.
Jesus kry dit reg om op sy roeping te bly fokus. Hy is nie net vir Kapernaum daar nie. Hy moet ook na die ander dorpe gaan om die mense daar te leer, "want daarvoor het Ek gekom" (38).
Dit is vanuit Jesus se gebedskontak met die Vader dat sy identiteit en roeping die oorheersende krag in sy lewe bly. Dissipels moet dit altyd in gedagte hou. Wie is ons? Waarvoor is ons geroep? Dit verhoed dat ander en hulle behoeftes – hoe verdienstelik dit ook al mag wees – ons nie van ons lewensdoel wegtrek nie. Ons is geroep om geliefde seuns en dogters van ons Here te wees, en ons lewens deur God se roeping vir ons lewe te laat rig – nie deur ander se verwagtings nie.
'n Dag in die lewe van Jesus word ook deur die genesing van siekes gekenmerk. Ons lees hoedat Jesus die man met die onrein gees in die sinagoge genees het. Daarna gaan hy saam met sy dissipels na die huis van Petrus se skoonmoeder toe. Daar genees Hy haar. Daarna maak Hy baie siekes gesond en dryf baie bose geeste uit.
Die genesing wat Jesus bring is tekenend van die regering van God wat 'n werklikheid word. God bring genesing vir God se gebroke mense. Die koms van die koninkryk kom as genesing van gebrokenheid, en as die vrymaking van diegene wat in die greep van boosheid en gebrokenheid is.
In die plaaslike buurt
Dit is opvallend om te sien hoe die ruimtes waar die genesing plaasvind vir ons uitgespel word. Jesus bring die genesing tot in die plaaslike sinagoge, tot in die huis van Petrus se skoonmoeder, tot in die straat voor die huis.
As Hy klaar is in Kapernaum, sê ons teks, gaan Hy ook na die omliggende dorpies toe.
Die heil van God se regering vat mense nie weg uit hulle wêreld nie. Jesus kom tot in die gewone, alledaagse lewe, ruimtes en roetines van mense in. Daar waar ons worstel om elke dag te oorleef, in die plaaslike stofstrate van ons lokale lewe, daar waar die harde feite van die daaglikse bestaan soms dreig om ons te oorweldig, daar kom staan die Messias en bring verlossing en uitkoms.
In God se ekonomie is dit tipies hoe die verlossing werk. Jesus word mens, Hy kom op ons aarde aan. Hy betree ons lewe, ons publieke en private ruimtes, kom raak ons aan, en bring vir ons genesing.
Hy onderrig sy dissipels met woord en daad om dieselfde te doen. Dit is ons roeping as kerk: om mense in publieke en meer private ruimtes te ontmoet, en die herstel van God deur die liefde van Christus na hulle uit te dra.
Jesus verlos mense van die bose
In die liberale Westerse tradisie is dit vir ons moeilik om met boosheid rekening te hou, veral boosheid as 'n vernietigende eksterne mag wat lewens en omgewings takel, breek en vernietig. Vir ons is boosheid dikwels 'n geïnternaliseerde geneigdheid om die slegte te doen – hoewel ons eintlik inherent goed is. Westerlinge se naïwiteit oor die werklikheid van boosheid is welbekend.
Die Bybel ken en beskryf die volle geweld van boosheid en gebrokenheid wat op die wêreld se vernietiging ingestel is. Die Bybel is nie naïef oor die werklikheid en afgryslikheid van boosheid nie. Net soos wat mens vandag by die aanskoue van soveel boosheid (twee wêreldoorloë in die laaste honderd jaar, ISIS, Nazisme, Boko Haram, Al Kaïda) ook weet: die bose is 'n werklikheid.
Die wonder is dat Jesus, die Seun van God, God se regering herstel deur die mag van die bose te verbreek. Ons kan leef in die wete dat die bose aan die kruis oorwin is, en dat boosheid gebind is. Hoe erg onreg en boosheid tier, is die brullende duiwelse magte reeds vasgebind, en word ons eenmaal met Jesus se tweede koms volledig daarvan verlos. Die bose word dan totaal vernietig.
Dit is die wonderlike evangelie dat ons Koning ons lewe in sy hande hou en die laaste woord oor ons lewe spreek.
Doen Jesus dit alles nog?
Die Nuwe Testament is duidelik daaroor dat Jesus deur sy Woord en Gees steeds aktief op aarde teenwoordig is, ook na sy verhoging tot aan die regterhand van die Vader.
Wie oë het om te sien, en ore om te hoor, sal Jesus steeds raaksien as die Een wat genesing en bevryding, herstel en onderrig aan mense bring. Craig Keener se boek, Miracles, The Credibility of the New Testament Accounts, gee goeie navorsing oor die aanwesigheid van God se genesende teenwoordigheid in die wêreld. Die koninkryk van God is inderdaad in ons midde, die koninkryk het naby gekom (Markus 1:15).
Vir ons gemeente beteken dit dat Jesus se geestelike dissipline van gebed, sy wonderwerke en bevryding, en sy lering nie 'n groot visie is wat ons moet navolg of probeer herskep nie. Dit is eerder 'n aanwesige werklikheid waarby ons moet leer om aan te sluit. Waar is Jesus nou teenwoordig, deur wie bring Hy genesing en herstel, en waar roep Hy ons om aan te sluit by wat Hy doen?
Jesus is inderdaad steeds in die buurt. Hy leer en onderrig mense, Hy maak gesond, Hy skep vir mense 'n nuwe toekoms. Hy doen dit ook in ons gemeente. Hy doen dit ook deur ander mense. Hoe meer ons maniere skep waarop ons na hierdie verhale luister, hoe meer sal ons agterkom waartoe Jesus ons nooi en by watter kreatiewe aksies en bewegings ons bewustelik kan aansluit.
Die Weg van Jesus
Die eerste Christene het bekendgestaan as mense van die "Weg". Dit is mense wat op 'n spesifieke manier geleef het wat pas by dissipels van Jesus. Uit ons teks word ons aandag op 'n kragtige manier gefokus op die "Weg" van Jesus:
Dissipline van gereelde gebed, gemeenskap met God
Fokus op sy roeping
'n Teenwoordigheid in die gewone, alledaagse lewe van mense, op die uitkyk waar Hy heil en seën vir hulle kan bring.